Modernisasi lan konsumerisme wis nyata ngeroti rasa agule generasi lan rasa agule bangsa. Akibate sampek saiki kita kabeh sing bisa mberjag cul teka cara pikir barat. Malah mamang lan wedi nyampekaken asil olah pikir kang orisinil, kang has pribumi. Maksude olah pikir kang rijig teka pengaruhe teori-teori lan isme-isme teka manca. Contone gedigi, nalika kita ndeleng kesenian Singo Barong Kemiren, ya delengan kesenian mau kelawan cara sawang kang nganggep kesenian mau mula kesenian kang merujuk ring Banyuwangi kang duwe latar sejarah lan sosial dhewek kang dadi potensi lan kekuwatan sosial dhewek. Kadhung nyinauni Barong Kemiren nganggo cara sawang kemodherenan, mengko Barong posisine dadi kesenian kang kudu dimodherenaken, polahe tradhisional, sing jangkep teaterikale lan sepiturute. Dudu perkara ulih uwah apa sing. Paren baen uwah. Kadhung sing uwah iku padha baen ambi nerak kodrat, anti budaya.
